รัฐบาลไทย-ข่าวทำเนียบรัฐบาล-รมว.ทส. เปิดโครงการป่าในเมือง “สวนป่าประชารัฐ เพื่อความสุขของคนไทย” บนเนื้อ 2,080 ไร่กลางเมืองระนอง ลบอดีตสุดเศร้าป่าเสื่อมโทรมสู่วิกฤตสิ่งแวดล้อมทั้งขยะ-น้ำเน่า
วันศุกร์ที่ 17 สิงหาคม 2561
รมว.ทส. เปิดโครงการป่าในเมือง “สวนป่าประชารัฐ เพื่อความสุขของคนไทย” บนเนื้อ 2,080 ไร่กลางเมืองระนอง ลบอดีตสุดเศร้าป่าเสื่อมโทรมสู่วิกฤตสิ่งแวดล้อมทั้งขยะ-น้ําเน่า
รมว.ทส. เปิดโครงการป่าในเมือง “สวนป่าประชารัฐ เพื่อความสุขของคนไทย” บนเนื้อ 2,080 ไร่กลางเมืองระนอง ลบอดีตสุดเศร้าป่าเสื่อมโทรมสู่วิกฤตสิ่งแวดล้อมทั้งขยะ-น้ําเน่า
วานนี้ (16 สิงหาคม 2561) กระทรวงทรัพยากรธรรมชาติและสิ่งแวดล้อม (ทส.) โดย กรมทรัพยากรทางทะเลและชายฝั่ง เปิดโครงการป่าในเมือง “สวนป่าประชารัฐ เพื่อความสุขของคนไทย” ซึ่งตั้งอยู่ในพื้นที่ป่าชายเลนริมถนนท่าเมือง บริเวณชุมชนด่านท่าเมือง ตําบลเขานิเวศน์ อําเภอเมือง จังหวัดระนอง โดยมี พล.อ.สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นประธานในพิธี พร้อมทั้งมี นายจตุพร บุรุษพัฒน์ อธิบดีกรมทรัพยากรทางทะเลและชายฝั่ง (อทช.) ผู้บริหารสํานักงานบริหารจัดการทรัพยากรทางทะเลและชายฝั่งที่ 8 ตลอดจนผู้เกี่ยวข้องทั้งภาครัฐ ภาคประชาชนให้ความสนใจเข้าร่วมงานเป็นจํานวนมาก
กระทรวงทรัพยากรธรรมชาติและสิ่งแวดล้อม ได้ดําเนินโครงการป่าในเมือง ตามนโยบายรัฐบาลที่มี พลเอก ประยุทธ์ จันทร์โอชา นายกรัฐมนตรี เล็งเห็นความสําคัญของทรัพยาการป่าไม้ ต้องการให้คนอยู่ร่วมกับป่า มีส่วนร่วมในการอนุรักษ์ ฟื้นฟูและพัฒนาพื้นที่สีเขียวให้สมบูรณ์ โดยใช้พื้นป่าของกรมทรัพยากรทางทะเลและชายฝั่ง กรมป่าไม้ และกรมอุทยานแห่งชาติสัตว์ป่าและพันธุ์พืช โดยเลือกพื้นที่ตั้งอยู่ในเขตเมืองหรือพื้นที่ใกล้ชุมชนเพื่อให้ประชาชนสามารถเข้ามาใช้ประโยชน์ได้ ไม่เพียงเฉพาะเพื่อประโยชน์ด้านป่าไม้ แต่ยังรวมถึงการพัฒนาพื้นที่ให้เป็นศูนย์ศึกษาธรรมชาติ แหล่งท่องเที่ยวเชิงอนุรักษ์ สถานที่พักผ่อนหย่อนใจและออกกําลังกาย โดยที่ผ่านมา กระทรวงทรัพยากรธรรมชาติและสิ่งแวดล้อม ได้ดําเนินโครงการป่าในเมืองอย่างต่อเนื่อง และมีผลตอบรับที่ดีจากพี่น้องประชาชน
สําหรับโครงการป่าชายเลนในเมืองจังหวัดระนอง เป็นพื้นที่ป่าชายเลนตามมติคณะรัฐมนตรี ที่อยู่ในเขตป่าสงวนแห่งชาติป่าคลองหัวเขียวและป่าคลองเกาะสุย ปัจจุบันมีเนื้อที่ 2,080 ไร่ โดยในอดีตเป็นป่าชายเลนเสื่อมโทรมเข้าสู่ขั้นวิกฤต สืบเนื่องจากปี 2510-2530 มีการอนุญาตให้ทําเหมืองแร่ดีบุก พื้นที่ป่าชายเลนจึงสูญไปมาก ทําให้ภายหลังปี 2530 เป็นต้นมา พื้นที่ทําเหมืองทั้งหมดกลายเป็นพื้นที่เสื่อมโทรมและหมดสภาพป่าชายเลน ราษฎรจึงเข้าไปจับจองและครอบงําทําประโยชน์ รวมถึงสร้างบ้านเรือนอยู่อาศัยจนกลายเป็นชุมชน สู่วิกฤตในปี 2550 ชุมชนเมืองเริ่มขยายตัวส่งผลต่อการบุกรุกพื้นที่ป่าชายเลนโดยรอบ จนประสบวิกฤตด้านสิ่งแวดล้อม ทั้งขยะ สิ่งปฏิกูลและน้ําเน่า กระทั่งปี 2552 หน่วยงานที่เกี่ยวข้องเริ่มต้นโครงการอนุรักษ์และพัฒนาป่าชายเลน เพื่อยับยั้งการบุกรุกทําลายและฟื้นฟูระบบนิเวศป่าชายเลนปากแม่น้ํา จนพลิกฟื้นคืนป่ากลับมาได้
ปัจจุบันสามารถหยุดการบุกรุกป่าชายเลนและขอคืนพื้นที่ป่านํามาพื้นฟูได้ถึง 2,000 กว่าไร่ นอกจากนี้ ยังเกิดเครือข่ายอนุรักษ์ป่าชายเลนกลางเมืองขึ้น ทําให้มีป่าชายเลนแห่งนี้มีบทบาทสําคัญต่อชุมชนมากขึ้น เช่น รักษาสมดุลธรรมชาติบริเวณปากน้ําระนอง แหล่งทํามาหากินของชาวประมงพื้นบ้าน
กระทรวงทรัพยากรธรรมชาติและสิ่งแวดล้อม โดย กรมทรัพยากรทางทะเลและชายฝั่ง ได้วางแผนพัฒนาโครงการป่าชายเลนในเมืองระนองตามนโยบายโครงการป่าในเมืองตั้งแต่ปี 2561 ถึง 2565 โดยแบ่งการพัฒนาพื้นที่ออกเป็นกิจกรรมหลายรูปแบบ ประกอบด้วย การขุดคูแพรกหรือรั้วและจัดทํากําแพงคอนกรีตเป็นแนวเขตป้องกันการบุกรุก ปลูก บํารุงและปรับสภาพป่าชายเลน จัดทําแห่งรวมพันธุ์ไม้เก่าแก่ จัดทําทางเดินธรรมชาติและหอชมป่าชายเลนในเมือง อาคารศูนย์เรียนรู้และห้องน้ําสาธารณะเพื่อการท่องเที่ยว ป้ายสื่อความหมาย ศาลาและอาคารนิทรรศการ พื้นที่ออกกําลังกายและพื้นที่นันทนาการ การปรับภูมิทัศน์ตามสภาพภูมินิเวศ ตลอดจนการจัดการขยะในป่าชายเลน